次韻章季常見予所賦彦恢家七馬四石二詩
作者：周紫芝
朝代：宋

paragraphs: 灞陵老將身未侯，連城價重誰當酬。
龍眠三歲亦何有，滿載緗囊歸汗牛。
蒼珉照眼裂躉尾，尺素抹電飛驊騮。
春風吹晴作妍暖，棊窗剝啄驚紋楸。
慇懃喚客出奇玩，一笑終日君家留。
此郎胸中有奇策，未能竟借前箸籌。
波瀾收歛入詩律，報章還得明珠投。
九重真龍想天驥，入木八法餘銀鈎。
只今尤物不到手，空花老日生雙眸。
章侯嘆息恨未見，但聽寒雀空嘲啁。
平生欸乃不成曲，無聲可和綿駒謳。